b'\n_START_ARTICLE_\nForest Lawn Memorial-Parks & Mortuaries\n_START_PARAGRAPH_\nForest Lawn Memorial-Parks & Mortuaries er et amerikansk firma som eier og driver flere gravlunder og likhus i Los Angeles County, Orange County og Riverside County i S\xc3\xb8r-California. Firmaet ble startet av en gruppe forretningsfolk fra San Francisco i 1906. Dr. Hubert Eaton overtok driften i 1917, og regnes som stifteren av Forest Lawn for hans innovative ideer. Den f\xc3\xb8rste gravlunden var i Tropico, som senere ble en del av Glendale. Omr\xc3\xa5dene er offisielt kjent som \xc2\xabminnesparker\xc2\xbb. Parkene er spesielt kjent for det store antallet kjente personer som er gravlagt der, spesielt i gravlundene i Glendale og Hollywood Hills. Eaton opprettet det f\xc3\xb8rste begravelsesbyr\xc3\xa5et p\xc3\xa5 selve gravlunden etter en lang kamp mot etablerte begravelsesbyr\xc3\xa5er, som ikke likte hans kombinasjon av virksomhetene. Han forble daglig leder frem til sin d\xc3\xb8d i 1966. Da ble driften overtatt av nev\xc3\xb8en hans, Frederick Llewellyn.'